למרות מה שנדמה לכם, תמיד כשאתם מגיעים לחתונה לעולם לא תדעו איך היא תתחיל ואיך תסתיים - בדיוק כמו הכנת חמין לשבת. בכל חתונה תמצאו איזה מסמר ערב אחד שיהפוך את החתונה המשעממת להחריד לאחת אדירה שידברו עליה עוד שנים לאחר מכן, יש זוגות שיוותרו על הדי.ג'י ויביאו פתאום רביעיית נגנים שתנגן בטהובן ובך ויש כאלה שיפתיעו אתכם עם כמות, מגוון וסוג האוכל שיגישו לכם. אבל לעיתים החתן והכלה הופכים להיות כוכבי הערב ולאו דווקא מהסיבות הטובות. רגע לפני שנגלה מה באמת קרה לכלה ב"חתונה ממבט ראשון" (מוצ"ש ב-21:15, קשת 12), ליקטנו לכם כמה סיפורים הזויים שקרו במציאות לזוגות ישראלים, והותירו את האורחים בחתונה ואת המשפחות בהלם טוטאלי.
זה קרה בגן אירועים בנגב. רון (שם בדוי) סטודנט בן 25 וחברתו אורית, מעצבת פנים במקצועה, החליטו לאחר חמש שנות חברות למסד את יחסיהם. מאות מוזמנים הגיעו לחתונה. בני משפחתו וחבריו של רון הבחינו שהוא מתרגש יתר על המידה ושהוא חושש מהחופה ומה שיהיה לאחר מכן בחיים האמיתיים עם בת זוגו. הם ניסו להרגיע אותו, הוא אפילו לקח ציפרלקס, אבל הבטן כאבה, הרשרושים זעזעו את ליבו והוא נכנס ללחץ נפשי. רגע לפני החופה הוא שתה כוס וויסקי כדי להירגע. אורית הדביקה לו נשיקה אבל זה עזר בדיוק לרבע שעה.
כמה דקות לאחר החופה ושבירת הכוס, רון ניגש לשירותים, הבחין שאחד החלונות מוביל אל מחוץ לגן האירועים והחליט ברגע אחד להשתחל דרכו ולברוח. בעוד האורחים מפזזים על רחבת הריקודים וממתינים למנה הראשונה, רון עצר מונית שעברה במקום וברח לצפון הארץ. הכלה אורית ושאר המוזמנים נותרו נבוכים והמומים. הם הפכו עולמות אבל לא הצליחו לאתר אותו. כעבור שבוע, רון יצא ממקום מחבואו ניגש לבית הדין הרבני וביקש להתגרש. "אני לא מסוגל לחיות בזוגיות", הסביר וקיבל את הגט.
יואל (שם בדוי), בן 30, צייר מוכשר ודי.ג'יי במועדונים במרכז הארץ היה מכור לסמים קשים מכל הסוגים, אבל בעיקר לקוקאין והרואין. אחרי שהכיר את דנה, גרפיקאית במקצועה הוא החליט ללכת למרכז גמילה. אבל כפי שהתברר בהמשך, זה לא בדיוק עזר. שעה לפני החתונה, ביקש יואל מדנה לקפוץ לרגע הביתה כדי לקחת את הטבעות ששכח. דנה המתינה בכניסה לאולם, מלווה בבני משפחתה. עברה, שעה, עברו שעתיים, הרב הגיע לאולם ומי לא הגיע? נכון, יואל.
המוזמנים התחילו לאבד את הסבלנות והרב איים לעזוב את המקום. דנה התקשרה לטלפון הסלולרי של יואל, אבל הוא לא ענה והשיחות עברו לתא הקולי. שלושה מחבריו הקרובים של יואל נסעו בבהילות לביתו. הם דפקו על הדלת, וכשזה לא ענה, פרצו אותה באמצעות מוט ברזל. לתדהמתם, יואל ישן על הספה בסלון לאחר שצרך הרואין.
לאחר מאמצים מרובים הם העירו אותו, שטפו לו את הפנים והשיער, סידרו לו את החליפה והסיעו אותו לאולם כשהוא עדיין מסומם. החופה התקיימה סמוך לחצות, כששני חברים מחזיקים בידם את יואל כדי שלא ייפול, ובנוכחות עשרות מוזמנים בלבד, שכן רובם התייאשו והלכו הביתה. דנה ויואל התגרשו כעבור שנה.
רינה (שם בדוי) בת 28 מדימונה, רווקה מבוקשת מאוד, תמיד אהבה את החיים הטובים. אוכל טוב, בגדים ונעלי מותגים ושעוני יוקרה. כל גבר שנחשד בעיניה כקמצן עף כמו פרפר מחלון ביתה. אור (שם בדוי), בן 35, תושב העיר שעוסק בנדל"ן, ניסה את מזלו עם רינה. הוא חיזר אחריה נמרצות, הרעיף עליה מתנות, טס איתה לחופשות במקסיקו ותאילנד ולבסוף הצליח להוציא ממנה "כן" נרגש וסוכם מועד לחתונה.
הכול נראה ורוד מתמיד עבור רינה. היא הייתה בטוחה שמצאה את הנסיך על הסוס הלבן. אלא שכמה ימים לפני החתונה, הבחינה רינה שאור 'חוסך עליה'. כל בקשה שלה לשדרג את שמלת הכלה או הנעליים ואת המלון לירח דבש נתקלו בהתנגדות נחרצת מצדו. רינה חשבה שזה בגלל הלחץ וההוצאות הכבדות. אבל ביום החתונה וכמה שעות לאחר החופה, רינה הבינה שהיא הולכת לחיות עם בעל קמצן. לאחר שהבעל הטרי נרדם במלון על שפת הים בתל אביב - שם החל ירח הדבש, רינה ברחה מהחדר, עלתה על האוטובוס הראשון לבאר שבע ושמונה שעות לאחר החתונה הגישה בקשה לבית הדין הרבני בבאר שבע להתגרש מבעלה, בנימוק שהוא קמצן ושהיא לא יכולה לסבול קמצנים.
"אני לא זוכר שיא כזה המון שנים, ובכלל מאז שאני עובד פה, שכמה שעות לאחר החתונה מבקשים להתגרש", אמר על המקרה הזה מזכיר בית הדין הרבני בבאר שבע, הרב יצחק דהאן.
בני זוג מצפון הארץ בשנות השלושים לחייהם, נישאו לפני כשש שנים בחתונה מושקעת על חוף הים. את ירח הדבש שלהם בילו באחד מבתי המלון המפוארים באילת. הכל היה מדהים, אבל רק למשך 48 שעות.
ביום השלישי לירח הדבש, הבעל הטרי אמר לאשתו שהוא קופץ לכמה דקות לקנות סיגריות ושתייה קלה מפיצוציה סמוכה למלון. אבל במקום לעשות את מה שאמר, הוא בכלל הגיע למכון ליווי שהיה ממוקם באחד מחדרי בית המלון, שם פגש נערת ליווי וקיים איתה יחסי מין.
הכלה הטרייה לא הבינה מדוע לוקח לבעלה הרבה זמן לחזור לחדר. כעבור שעה הוא חזר וסיפר שהפיצוציה הייתה סגורה ושהוא נאלץ לחפש סופר באזור המלון. למחרת בבוקר, הכלה קיפלה את הג'ינס של בעלה, שהיה על הרצפה, ולתדהמתה נפל מתוכו כרטיס ביקור של מכון ליווי. הבעל גמגם, התוודה וביקש סליחה, אבל הכלה הנבגדת לא סלחה והדרך מפה ועד לגירושין הייתה קצרה יותר מהדרך לפיצוציה.
זה קרה באולם אירועים באזור השפלה. בני זוג החליטו ללכת על חתונה מפוארת ויוקרתית, כולל מסוק שהנחית אותם על גג האולם ושממנו השתלשלו פנימה במעלית מיוחדת - כי הרי מתחתנים פעם בחיים. הם השקיעו כ-200 אלף שקל והעריכו שאחרי כל המעטפות המלאות במזומנים מהאורחים, הם יישארו ברווח גדול. אלא שלכמה 'מוזמנים' נוכלים שהסתננו פנימה היו תכניות אחרות לגמרי.
הנוכלים עקבו אחרי בני הזוג והוריהם ואחר מיקומה של הכספת, לתוכה שלשלו המזומנים את המעטפות. לאחר מכן הם עקבו אחר באי החתונה וכשאלה הלכו לרקוד והשאירו את הארנקים והסמארטפונים, הם מיד גנבו אותם בלי בושה. כשהכספת הועברה לאחד החדרים באולם, הם פרצו פנימה, גנבו את המעטפות ונמלטו מהאולם. כשצלילי החתונה נדמו, ובני הזוג הטרי יחד עם הוריהם ניגשו לספור את הכסף, הם נשארו חסרי מילים. לא כסף ולא מעטפות. רק כספת ריקה. עשרות אורחים התלוננו על גניבת הסמאטרפון והארנקים.